**ELŐTERJESZTÉS**

**Szombathely Megyei Jogú Város Közgyűlése**

**Városstratégiai, Idegenforgalmi és Sport Bizottsága 2021. június 22–i ülésére**

**Javaslat a szombathelyi székhelyű sportszervezetek 2021. évi támogatásának**

**felhasználására**

**I.**

**Javaslat egyéb sportcélú kiadások, támogatások felhasználására**

Szombathely Megyei Jogú Város Önkormányzata, mindenkori költségvetési rendelete minden évben biztosít támogatást a szombathelyi székhellyel rendelkező, a város területén működő sportszervezetek részére. Az elmúlt években kialakult finanszírozási struktúra, valamint a jelenlegi járványhelyzetből adódó gazdasági helyzet eredményeként szükségessé vált egy sportfinanszírozási rendszer kialakítása. A sportfinanszírozási rendszert Szombathely Megyei Jogú Város Közgyűlésének hatáskörében eljárva Szombathely Megyei Jogú Város polgármestere a 22/2021. (II.25.) PM. sz. határozatával jóváhagyta.

A sportfinanszírozási rendszer többek között meghatározza a támogatottak körét és sorrendjét, valamint konkrét finanszírozási szempontokat határoz meg, amelyek két részre különíthetőek el:

* kötelező önkormányzati feladatok
* önként vállalt önkormányzati feladatok

Az önként vállalt önkormányzati feladatok közül az utánpótlás-nevelés és a szabadidősport támogatása mellett elsőbbséget élvez, az Önkormányzat kizárólagos saját tulajdonában lévő, sport feladatokat ellátó szervezeteinek támogatása (Szombathelyi Sportközpont és Sportiskolai Nonprofit Kft.-utánpótlás nevelés és létesítményfenntartás). Prioritást élvez a szombathelyi hagyományokkal rendelkező és a lakosság körében leginkább népszerű sportszervezetek (Falco KC Szombathely Kft., Szombathelyi Haladás Labdarúgó és Sportszolgáltató Kft., Szombathelyi Kézilabda Klub és Akadémia), valamint az Olimpia évében olimpiai kvótát szerző sportolók támogatása.

Szombathely Megyei Jogú Város Önkormányzata Közgyűlésének 7/2021.(II.25.) számú önkormányzati rendeletében jóváhagyta az Önkormányzat 2021. évi költségvetését, amelynek 14. számú mellékletében a sport ágazat kiadásai tételsorai között az „Egyéb sportcélú kiadások, támogatások” tételsoron a költségvetés I. számú módosításának elfogadásával 50.000 e Ft. előirányzatot biztosított.

Az Önkormányzat sporttámogatásairól – a rendelkezésre álló keretösszeg alapján – a sportról szóló 6/2002. (III. 28.) önkormányzati rendeletben foglaltak szerint, valamint Szombathely Megyei Jogú Város sportfinanszírozási rendszere alapján a sport ügyeket ellátó bizottság jogosult dönteni.

A Bizottságnak a támogatás megítélésénél az alábbi szempontokat kell figyelembe venni:

* a támogatni kívánt sportszervezet utánpótlás bázisának nagysága;
* a támogatni kívánt sportszervezet TAO támogatási lehetőségére és felhasználására;
* a támogatni kívánt sportszervezetek között szerepelnie kell fogyatékos személyek sportolását biztosító szervezetnek;
* a támogatni kívánt sportszervezetek között szerepelnie kell hátrányos helyzetű gyermekek sportolását biztosító szervezetnek

Szombathely Megyei Jogú Város Önkormányzata – lehetőségeihez mérten – az idei évben is támogatást biztosít a város sportszervezeteinek, ugyanakkor fenntartási és működési kötelezettséget egyetlen sportszervezet esetében sem tud vállalni. A támogatás célja, hogy teljesítményorientált jellege mellett megőrizzük értékeinket, emellett érvényesüljenek a Szombathely város sportkoncepciójának célkitűzései is. Továbbra is kiemelten kell támogatni a város számára rendkívüli értéket jelentő, hosszú idő óta rendszeresen kiemelkedő, eredményeket elérő, valamint a nagy sporttársadalmi jelentőséggel bíró sportszervezeteket, illetve azok szakosztályait.

Szombathely Megyei Jogú Város Önkormányzata a kötelező önkormányzati feladatokon, valamint a kiemelt sportfinanszírozásokon túl, a költségvetési soron rendelkezésre álló pénzügyi fedezet és a sportfinanszírozás szempontrendszere alapján továbbra is támogatni kívánja a szombathelyi székhelyű sportszervezetek 2021. évi működését és tevékenységét.

A fentieket figyelembe véve a következő sportszervezetek támogatása javasolt a 2021. évben: Szombathelyi Dobó SE, Delfin SE, Viktória FC, AVUS, Szombathelyi Vívóakadémia Sportegyesület, Szombathelyi Asztalitenisz Kör, E-sport, továbbá a Szombathelyi Sportközpont és Sportiskola Nonprofit Kft. szervezésében és lebonyolításában működő óvodai és iskolai úszásoktatás feladatainak támogatása.

A fenti sportszervezetek a korábbi években a sport ágazat kiadásai között külön tételsoron részesültek támogatásban, a sikerek fenntartása érdekében és a versenysport utánpótlás-bázisának biztosítása érdekében javasolt a támogatásuk.

Az Önkormányzat önként vállalt feladatai közé tartozik a minden évben megrendezésre kerülő Sportkarácsony, az Önkormányzati sport kitüntetések, valamint a hagyományos Horváth Zoltán emléktorna, mely rendezvények pénzügyi fedezetét az Önkormányzat a korábbi évekhez hasonlóan 2021. évben is támogatni kívánja.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**II.**

**Javaslat a 2021. évi sportcélú helyiség bérleti költségekre vonatkozó támogatás felhasználására**

A Kormány 52/2021. (II.9.) Korm. rendeletével döntött arról, hogy az állam vagy a helyi önkormányzat, illetve ezek többségi befolyása alatt álló gazdasági társaság tulajdonában lévő helyiség, helyiségek tekintetében fennálló bérleti szerződés alapján a rendeletben felsorolt tevékenységet végző bérlőket bérletidíj-fizetési mentességben részesíti 2021. február, március, április, május és június hónapokra.

A SZOVA Nonprofit Zrt. kezelésében álló Szent László király u. 6/A. számú ingatlan bérlője a Szombathelyi Vívóakadémia Sportegyesület, illetve a Szombathelyi Asztalitenisz Kör. A Közgyűlés 443/2019. (IX.26.) Kgy. számú, valamint 444/2019. (IX.26.) Kgy. számú határozata értelmében Szombathely Megyei Jogú Város Önkormányzata évente 8.219.694,- Ft. működési támogatást biztosít a bérleti jogviszony teljes ideje alatt a két sportszervezet részére a létesítmények használatához, tekintettel a Szakszövetségek által biztosított értéknövelő beruházás összegére.

Szombathely Megyei Jogú Város polgármestere 36/2021. (II.25.) PM. sz. határozatában hozzájárult ahhoz, hogy a Szombathelyi Vívóakadémia Sportegyesület, illetve a Szombathelyi Asztalitenisz Kör esetében a támogatási időszak a Korm. rendeletben rögzített moratórium időtartamával kerüljön meghosszabbításra.

Tekintettel arra, hogy a 2020. évi támogatásból fel nem használt 684.975,- Ft. egy havi bérleti díj 2021. évben kerül figyelembevételre, javaslom, hogy Szombathely Megyei Jogú Város Önkormányzata és a két sportszervezet között kötendő 2021. évi bérleti költségekre vonatkozó támogatási szerződés a fentiek alapján kerüljön megkötésre.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**III.**

**Javaslat a szombathelyi székhelyű sportszervezetek 2021. évi támogatására**

**kiírandó pályázati felhívás elfogadására**

Szombathely Megyei Jogú Város Közgyűlése – az eddigi gyakorlatnak megfelelően – 2021. évben is külön tételsoron biztosít forrást a szombathelyi székhelyű kisebb sportszervezetek támogatására. Az Önkormányzat 2021. évi költségvetésében a sportkiadások tételsorai között az „Egyéb sportcélú kiadások, támogatások” tételsoron a költségvetés I. számú módosításának elfogadásával előirányzatot biztosított.

Javaslom, hogy a Városstratégiai, Idegenforgalmi és Sport Bizottság a tételsoron rendelkezésre álló forrás terhére írjon ki pályázatot a városban működő sportszervezetek működésének és tevékenységének támogatására.

A pályázati felhívás célja egyrészt a szombathelyi székhelyű sportszervezetek működésének és tevékenységének támogatása, másrész a kiírás lehetőséget teremt Szombathely város sport kínálatának bővítésére színvonalas programokkal, valamint olyan sportrendezvények megvalósítása, amelyek nagy tömeget mozgósítanak és a város életében jelentős sporteseménynek számítanak. A pályázat keretében lehetőség nyílik a versenysporttal foglalkozó sportszervezetek, szakosztályok saját rendezvényeinek támogatására. A támogatás célcsoportjaSzombathely város területén működő hivatalosan bejegyzett és nyilvántartásba vett kisebb sportszervezetek.

A pályázati felhívást a szombathely.hu honlapon javaslom megjelentetni. A felhívás minden egyes, az Önkormányzatnál regisztrált sportszervezet részére elektronikus úton közvetlenül is megküldésre kerül. A pályázati felhívás az előterjesztés mellékletét képezi.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjék.

**Szombathely, 2021. június „ ”**

**/: Dr. László Győző :/**

**I.**

**HATÁROZATI JAVASLAT**

**…../2021. (VI.22.) VISB számú határozat**

1. Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága az egyéb sportcélú kiadások, támogatások felhasználására vonatkozó javaslatot megtárgyalta és azt az előterjesztésben foglaltak szerint elfogadja.
2. A Bizottság támogatja, hogy az „Egyéb sportcélú kiadások, támogatások” tételsoron lévő összeg az alábbi táblázat alapján kerüljön felhasználásra:

|  |  |
| --- | --- |
| **Megnevezés** | **Előirányzat e Ft** |
| Viktória FC támogatása | 3.000 |
| Szombathelyi Vívóakadémia Sportegyesület támogatása | 2.000 |
| Szombathelyi Asztalitenisz Klub támogatása | 2.000 |
| Szombathelyi Sportközpont és Sportiskola Nonprofit Kft. – óvodai és iskolai úszásoktatás feladatainak támogatása | 6.000 |
| Delfin SE támogatása | 5.000 |
| Szombathelyi Sportközpont és Sportiskola Nonprofit Kft. – kiemelkedő sporteredmények jutalmazása (Sportkarácsony) | 3.500 |
| Szombathelyi Dobó SE támogatása | 5.000 |
| AVUS támogatása | 5.000 |
| Horváth Zoltán emléktorna | 2.000 |
| E-sport | 1.000 |

1. A Bizottság felkéri a polgármestert a támogatási szerződések aláírására.

**Felelős:** Dr. Nemény András polgármester

Dr. László Győző alpolgármester

 Tóth Kálmán, a Bizottság elnöke

 Dr. Károlyi Ákos jegyző

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó osztály vezetője).

**Határidő:** azonnal

**II.**

**HATÁROZATI JAVASLAT**

**…../2021. (VI.22.) VISB számú határozat**

1. Szombathely Megyei Jogú Város Közgyűlésének Városstratégiai, Idegenforgalmi és Sport Bizottsága a „Javaslat a 2021. évi sportcélú helyiség bérleti költségekre vonatkozó támogatás felhasználására” című előterjesztést megtárgyalta és azt az előterjesztésben foglaltak szerint elfogadja.
2. A Bizottság hozzájárul ahhoz, hogy Szombathely Megyei Jogú Város Önkormányzata és a Szombathelyi Vívóakadémia Sportegyesület, valamint a Szombathelyi Asztalitenisz Kör között kötendő 2021. évi bérleti költségekre vonatkozó támogatási szerződés a 2021. évi bérletidíj-fizetési mentesség és a 2020. évi támogatásból fel nem használt egy havi bérleti díj figyelembevétele alapján kerüljön megkötésre az alábbiak szerint.

|  |  |
| --- | --- |
| **Megnevezés** | **Előirányzat e Ft** |
| Szombathelyi Vívóakadémia Sportegyesület támogatása – vívócsarnok éves bérleti díj finanszírozása | 3.445 |
| Szombathelyi Asztalitenisz Kör támogatása – asztalitenisz csarnok éves bérleti díj finanszírozása | 3.425 |

3. A Bizottság felkéri a polgármestert a támogatási szerződések aláírására.

**Felelős:** Dr. Nemény András polgármester

Dr. László Győző alpolgármester

 Tóth Kálmán, a Bizottság elnöke

 Dr. Károlyi Ákos jegyző

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó osztály vezetője).

**Határidő:** azonnal

**III.**

**HATÁROZATI JAVASLAT**

**…../2021. (VI.22.) VISB számú határozat**

1. Szombathely Megyei Jogú Város Közgyűlésének Városstratégiai, Idegenforgalmi és Sport Bizottság a „Javaslat a szombathelyi székhelyű sportszervezetek 2021. évi támogatására kiírandó pályázati felhívás elfogadására” című előterjesztést megtárgyalta és a pályázati kiírást az előterjesztés melléklete szerinti tartalommal elfogadja.
2. A Bizottság felkéri a polgármestert, hogy a pályázati felhívások közzétételéről gondoskodjon.

**Felelős:** Dr. Nemény András polgármester

Dr. László Győző alpolgármester

 Tóth Kálmán, a Bizottság elnöke

 Dr. Károlyi Ákos jegyző

 (A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

 Stéger Gábor, a Közgazdasági és Adó osztály vezetője).

**Határidő:** 2021. június 25.